# 廣東話拼音方案

**廣東話拼音方案**或**粵語拼音方案**，係一系列用拼音字母嚟幫廣州話或粵語拼音嘅方法，用嘅主要係羅馬字母（拉丁字母）。

## 實際情況

1888年傳教士湛約翰設計咗粵語第一套拼音方案「粵語標準羅馬拼音」之後，唔同嘅粵語拼音方案相繼冒起，冇一個統一嘅標準。直至1993年推出嘅粵拼，喺2010年代開始普及，至今已經成爲標註拼寫粵音嘅主流方案。

要數喺呢段時間入面，比較有影響嘅羅馬字母拼寫方案，主要有：

* 香港語言學學會粵語拼音方案（1993年）：簡稱粵拼。另外有擴充版粵拼++嚟拼寫粵語代表音以外的粵語方言。
* 教育學院拼音方案：常用於教育界，如香港教育署語文教育學院中文系、《廣州話正音字典》等。近年漸被粵拼取代。
* 不成文嘅香港政府音譯：香港政府拼寫人名、地名嘅方案，主要由入境事務處、路政署使用。不過佢同其他方案不同，會有一拼多音以及一音多拼，唔係成文嘅標準化方案。喺1949年以前，廣州市政府同廣州社會都有廣泛使用。
* 不成文嘅澳門政府音譯：澳門政府拼寫人名、街名、地名的方案。佢都唔係成文嘅標準化方案，會有一拼多音以及一音多拼。
* 粵語標準羅馬字：19世紀末至20世紀初通行於粵語教會嘅拉丁化文字系統，係上述港府音譯方案嘅濫觴。
* 廣州拼音方案：廣東省敎育部喺1960年代公佈嘅方案，但係缺點好多，有啲音甚至標唔到，難以使用。到1980年代，饒秉才教授推出修訂版本，用嘅人依然唔算多，通常淨係喺大陸出版嘅粵語敎材先見到。佢過份遷就普通話拼音，對習慣講粵語嘅人嚟講唔太親切。
* 劉錫祥拼音：一套早期比較多人用嘅方案，啲拼寫比較似英文習慣，比較獲熟悉英文人士嘅青睞。
* 耶魯粵語拼音（1942年），有啲外國敎材會用佢，不過佢嘅聲調標註得幾複雜，有啲敎材會自己改裝成數字標調。
* 黃錫凌羅馬拼音
* Meyer-Wempe
* 粵語羅馬字，由趙元任粵語羅馬字改良而成。佢標調嘅方式複雜過其他方案，採用清濁音搭配陰陽聲調同埋改變字母串法嚟表達聲調。
* 越式粤拼，係一套用越南國語字拼寫粵語嘅拼音系統。相較於粵拼，佢可使用濁音表示（例如ch、sh、zh），而且用變音符號表示聲調，唔洗用數字。

## 基本拉丁字母以外

雖然有啲方案並非使用基本嘅羅馬字母，但係喺粵語學界相當有影響力，或者喺歷史上都係重要嘅標註粵音方案。包括：

* 《粵音韻彙》使用的寬式萬國音標（寬式IPA）：佢只要區分音位就得，寬鬆過區分音素嘅嚴式標音。
* 粵語注音符號

亦有人嘗試以日語嘅假名、韓語嘅諺文嚟標註粵音，分別見假名粵語注音、諺文粵語注音。

## 各套拼音比較

下面會比較香港語言學學會嘅粵拼、敎院方案、耶魯粵語拼音、黃錫凌嘅寬式音標、嚴格嘅萬國音標、廣州拼音方案、劉錫祥拼音。

### 聲母

| 例字 | 粵拼 | 敎院 | 耶魯 | 寬式 音標 | 萬國 音標 | 廣州 | 劉錫祥 |
| --- | --- | --- | --- | --- | --- | --- | --- |
| 巴 | b | b | b | b | p | b | b |
| 爬 | p | p | p | p | pʰ | p | p |
| 媽 | m | m | m | m | m | m | m |
| 花 | f | f | f | f | f | f | f |
| 打 | d | d | d | d | t | d | d |
| 他 | t | t | t | t | tʰ | t | t |
| 娜 | n | n | n | n | n | n | n |
| 啦 | l | l | l | l | l | l | l |
| 家 | g | g | g | g | k | g | g |
| 卡 | k | k | k | k | kʰ | k | k |
| 哈 | h | h | h | h | h | h | h |
| 牙 | ng | ng | ng | ŋ | ŋ | ng | ng |
| 渣 | z | dz | j | dz | tʃ | z/j | j |
| 叉 | c | ts | ch | ts | tʃʰ | c/q | ch |
| 沙 | s | s | s | s | ʃ | s/x | s |
| 也 | j | j | y | j | j | y | y |
| 蛙 | w | w | w | w | w | w | w |
| 瓜 | gw | gw | gw | gw | kʷ | gu | gw |
| 跨 | kw | kw | kw | kw | kʷʰ | ku | kw |

註：

* 例字淨係取聲母。
* 「渣、叉、沙」嘅聲母，二百年前嘅粵語分開做「章知組」同「莊精組」。今日好大部份粵語地區已經合流，得番個別粵方言片或者某啲口音入面保留區別。當中「將、鏘、私」傾向發做清齒齦音（[ts]、[tsʰ]、[s]）或者清顎齦音（[tʃ]、[tʃʰ]、[ʃ]），「張、昌、是」傾向發做清齦顎音（[tɕ]、[tɕʰ]、[ɕ]），不過具體音值要視乎嗰個方言片實際發音而定。
* 廣州拼音方案雖然有「z、c、s」和「j、q、x」兩組聲母，但係個方案講明兩組嘅音值冇分別，只係喺拼寫唔同韻母嗰陣寫法不同。「z、c、s」同韻母首音「a、e、ê、é、o、u、ê」相拼，「j、q、x」同韻母首音「i」和「ü」相拼。噉做只係令啲拼寫結果似普通話拼寫多啲，冇實際區分意義。

### 韻母

| 例字 | 粵拼 | 敎院 | 耶魯 | 寬式 音標 | 萬國 音標 | 廣州 | 劉錫祥 |
| --- | --- | --- | --- | --- | --- | --- | --- |
| 丫 | aa | aa | a | a | aː | a | a |
| 挨 | aai | aai | aai | ai | aːi | ai | aai |
| 拗 | aau | aau | aau | au | aːu | ao | aau |
| 啱 | aam | aam | aam | am | aːm | am | aam |
| 晏 | aan | aan | aan | an | aːn | an | aan |
| 𦉍 | aang | aang | aang | aŋ | aːŋ | ang | aang |
| 鴨 | aap | aap | aap | ap | aːp̚ | ab | aap |
| 押 | aat | aat | aat | at | aːt̚ | ad | aat |
| 軛 | aak | aak | aak | ak | aːk̚ | ag | aak |
| 矮 | ai | ai | ai | ɐi | ɐi | ei | ai |
| 歐 | au | au | au | ɐu | ɐu | eo | au |
| 庵 | am | am | am | ɐm | ɐm | em | am |
| 奀 | an | an | an | ɐn | ɐn | en | an |
| 鶯 | ang | ang | ang | ɐŋ | ɐŋ | eng | ang |
| 噏 | ap | ap | ap | ɐp | ɐp̚ | eb | ap |
| 兀 | at | at | at | ɐt | ɐt̚ | ed | at |
| 搤 | ak | ak | ak | ɐk | ɐk̚ | eg | ak |
| 爺 | e | e | e | ɛ | ɛː | é | e |
| 希 | ei | ei | ei | ei | eːi | éi | ei |
| 掉\* | eu | eu |   | ɛu | ɛːu |   |   |
| 舔\* | em | em |   | ɛm | ɛːm |   |   |
| 円\* | en | en |   | ɛn | ɛːn |   |   |
| 贏\* | eng | eng | eng | ɛŋ | ɛːŋ | éng | eng |
| 夾\* | ep | ep |   | ɛp | ɛːp̚ |   |   |
| 坺\* | et | et |   | ɛt | ɛːt̚ |   |   |
| 吃 | ek | ek | ek | ɛk | ɛːk̚ | ég | ek |
| 衣 | i | i | i | i | iː | i | i |
| 腰 | iu | iu | iu | iu | iːu | iu | iu |
| 淹 | im | im | im | im | iːm | im | im |
| 煙 | in | in | in | in | iːn | in | in |
| 英 | ing | ing | ing | iŋ | ɪŋ | ing | ing |
| 葉 | ip | ip | ip | ip | iːp̚ | ib | ip |
| 熱 | it | it | it | it | iːt̚ | id | it |
| 益 | ik | ik | ik | ik | ɪk̚ | ig | ik |
| 柯 | o | o | o | ɔ | ɔː | o | oh |
| 哀 | oi | oi | oi | ɔi | ɔːi | oi | oi |
| 奧 | ou | ou | ou | ou | ou | ou | o |
| 安 | on | on | on | ɔn | ɔːn | on | on |
| 盎 | ong | ong | ong | ɔŋ | ɔːŋ | ong | ong |
| 渴 | ot | ot | ot | ɔt | ɔːt̚ | od | ot |
| 惡 | ok | ok | ok | ɔk | ɔːk̚ | og | ok |
| 靴 | oe | oe | eu | œ | œː | ê | euh |
| 央 | oeng | oeng | eung | œŋ | œːŋ | êng | eung |
| 約 | oek | oek | euk | œk | œːk̚ | êg | euk |
| 銳 | eoi | oey | eui | œy | øy | êu | ui |
| 潤 | eon | oen | eun | œn | øn | ên | un |
| 律 | eot | oet | eut | œt | øt̚ | êd | ut |
| 烏 | u | u | u | u | uː | u | oo |
| 煨 | ui | ui | ui | ui | uːi | ui | ooi |
| 豌 | un | un | un | un | uːn | un | oon |
| 甕 | ung | ung | ung | uŋ | ʊŋ | ung | ung |
| 活 | ut | ut | ut | ut | uːt̚ | ud | oot |
| 屋 | uk | uk | uk | uk | ʊk̚ | ug | uk |
| 於 | yu | y | yu | y | yː | ü | ue |
| 淵 | yun | yn | yun | yn | yːn | ün | uen |
| 月 | yut | yt | yut | yt | yːt̚ | üd | uet |
| 唔 | m | m | m | m̩ | m̩ | m | m |
| 吳 | ng | ng | ng | ŋ̩ | ŋ̩ | ng | ng |

註：

* 例字淨係取韻母。
* 有「\*」號嘅例子，表示口語變讀。當中有啲讀音係比較新近先出現，所以有啲方案拼唔到，會漏空咗。
* 喺廣州拼音方案，聲母「j、q、x」係用嚟拼寫「i、ü」韻；另外「ü」行嘅韻母用來拼「j、q、x」嗰陣，省略「ü」嗰兩點；「êü」亦都省略成「êu」。

### 聲調

| 調名、音值 | 例字 | 粵拼 | 敎院 | 耶魯 | 寬式 音標 | 萬國 音標 | 廣州 | 劉錫祥 |
| --- | --- | --- | --- | --- | --- | --- | --- | --- |
| 陰平，53 | 溫 | 1 | 1 | à | ˈa | ˥˧ | 1 | 1 |
| 陰平變讀，55 | 瘟 | 1 | 1 | ā | ˈa | ˥ | 1 | 10 |
| 陰上，35 | 搵 | 2 | 2 | á | ˊa | ˧˥ | 2 | 2 |
| 陰去，33 | 困 | 3 | 3 | a | ˉa | ˧ | 3 | 3 |
| 陽平，21或11 | 雲 | 4 | 4 | àh | ˌa | ˨˩ 或 ˩ | 4 | 4 |
| 陽上，13或23 | 蘊 | 5 | 5 | áh | ˏa | ˩˧ 或 ˨˧ | 5 | 5 |
| 陽去，22 | 運 | 6 | 6 | ah | ˍa | ˨ | 6 | 6 |
| 陰入（上陰入），5 | 屈 | 1 | 7或1 | āt | ˈat | ˥ | 1 | 1 |
| 陰入變調，35 | 核\* | 2 | 2 | át | ˊat | ˧˥ |  |  |
| 中入（下陰入），3 | 挖 | 3 | 8或3 | at | ˉat | ˧ | 3 | 3 |
| 陽入，22 | 鷸 | 6 | 9或6 | aht | ˍat | ˨ | 6 | 6 |

註：

* 表中嘅平、上、去聲以「a」音爲例，入聲以「at」音爲例。
* 有「\*」號嘅例字，表示口語變讀。
* 耶魯粵語拼音喺陽聲調嘅元音後面加「h」。

## 睇埋

* 粵語拼音輸入法
* 反切
* 合音

## 參考文獻

## 連出去

* 粵語拼盤：多種粵語拼音方案自學教程
* 粵語審音配詞字庫
* 小學中文科常用字研究：真人讀常用字粵音、粵語拼音查詢
* 粵語書院 - 粵語協會
* 香港語言學學會
* 粵拼網站
* 香港教育大學粵語自學平台
* 香港理工大學語音導修室